**Dôvodová správa**

**Všeobecná časť**

 Poslanec Národnej rady Slovenskej republiky Miroslav Beblavý predkladá na rokovanie Národnej rady Slovenskej republiky návrh na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov. Cieľom návrhu zákona je systémové riešenie úpravy platových pomerov niektorých ústavných činiteľov tak, aby nebola nutná každoročná novelizácia zákona so všetkými jej sprievodnými javmi. Takouto každoročnou novelizáciou boli napríklad zákony č. 532/2011 Z. z., č. 392/2012 Z. z., č. 462/2013 Z. z., č. 362/2014 Z. z. a č. 338/2015 Z. z. Máme za to, že na schôdzach Národnej rady Slovenskej republiky by mali byť predmetom každoročného rokovania zákony riešiace skutočné problémy občanov Slovenskej republiky, k čomu každoročná novelizácia a otváranie otázky platových pomerov niektorých ústavných činiteľov rozhodne nepatrí.

 Za účelom systémového riešenia sa navrhuje zníženie paušálnych náhrad poslancov Národnej rady Slovenskej republiky z doterajšej výšky 1,8-násobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok, ak má poslanec trvalý pobyt v Bratislavskom kraji, na 1,5-násobok. Rovnako sa navrhuje zníženie pri poslancoch Národnej rady Slovenskej republiky s trvalým pobytom mimo Bratislavského kraja (z 2,1-násobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok, na 1,8-násobok). Zároveň sa navrhuje odstrániť z doterajšieho znenia zákona výhodu ústavných činiteľov, na základe ktorej im poskytnuté paušálne náhrady nepodliehajú zdaneniu. Schválením návrhu zákona by tieto paušálne náhrady podliehali rovnakému režimu zdanenia ako platy, funkčné príplatky a odmeny ústavných činiteľov. V tejto súvislosti je potrebné podotknúť, že osobitná daň vybraných ústavných činiteľov podľa § 15a zákona č. 595/2003 Z. z. o dani z príjmov v znení neskorších predpisov ostáva nedotknutá.

 Podrobná kvantifikácia je súčasťou nižšie priloženej tabuľky:



 Návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K bodu 1**

Navrhuje sa zníženie paušálnych náhrad v súlade s cieľom návrhu zákona, ktorým je systémové riešenie úpravy platových pomerov niektorých ústavných činiteľov bez nutnosti každoročnej novelizácie zákona.

**K bodu 2**

 Navrhuje sa, aby paušálne náhrady ústavných činiteľov podliehali rovnakému režimu zdanenia ako ich platy, funkčné príplatky a odmeny.

**K bodu 3**

 Aktualizuje sa odkaz v poznámke pod čiarou, nakoľko zákon č. 286/1992 Zb. o daniach z príjmov bol zrušený zákonom č. 366/1999 Z. z. o daniach z príjmov, pričom v súčasnosti je platným a účinným zákon č. 595/2003 Z. z. o dani z príjmov v znení neskorších predpisov.

**K bodu 4**

 Legislatívno-technická úprava súvisiaca s návrhom na zdaňovanie paušálnych náhrad ústavných činiteľov.

**K čl. II**

Navrhuje sa, aby návrh zákona nadobudol účinnosť 1. januára 2017. Tento termín je v prípade potreby možné upraviť pozmeňujúcimi návrhmi v druhom čítaní.